Norsk kvalitetsregister for pasienter med langvarig smerte (NOKSmerte)

## Formål

Norsk kvalitetsregister for pasienter med langvarig smerte (NOKSmerte) har som hovedmål å redusere uønsket variasjon og forbedre kvalitet i utredning og behandling av pasienter som er gitt rett til helsehjelp ved tverrfaglige smertesentre.

Kvalitetsdimensjonene ved utredning og behandlingen kartlegges ved å beskrive pasientens symptombilde, dokumentere hvilken tilhørende utredning og behandling pasientene tilbys/mottar, samt vurdere nytten av mottatt tjeneste.

Registret har fokus på følgende sentrale kvalitetsdimensjoner: 1) tilstrekkelig kartlegging av pasienten, 2) behandlende tiltak, 3) opioidbruk, 4) avslutning av utredning/behandling, og 5) samhandling med primærhelsetjenesten.

## Samtykkebasert

NOKSmerte er et samtykkebasert register. All inklusjon baseres på informerte, uttrykkelige og frivillige samtykker fra pasientene, basert på informasjonsskriv som beskriver NOKSmerte (jfr Lov om behandling av personopplysninger § 8 og 9). Samtykke avgis med elektronisk signering.

## Inklusjonskriterier

Alle pasienter som er henvist til tverrfaglig smertesenter/-klinikker på grunn av langvarige smerter og som har fått rett til helsehjelp.

## Eksklusjonskriterier

Manglende pasientsamtykke, død, emigrasjon og feil diagnose.

## Variabler

Alle pasienter med langvarig smerte som har fått rett til helsehjelp ved tverrfaglig senter vil få tilsendt elektroniske spørreskjema som beskriver demografiske forhold, aktivitetsnivå og symptomer i forkant av første polikliniske konsultasjon (baseline), samt 12 måneder etter pasienten er avsluttet ved smertesenteret/-klinikken (oppfølging). Pasienten får tilsendt følgende PROM-skjema ved baseline og oppfølging:

### Baseline (besvares av pasient i forkant av første konsultasjon):

* BPI – smerte
* HADS – angst og depresjon
* CFQ – tretthet (fatique)
* PCS – negative tanker om smerte
* ISI – søvn
* PROMIS-29
* Alvorlige livshendelser
* Samtykke
* EQ-5D

### Konsultasjon (registreres av kliniker):

Opplysninger som beskriver utredning og behandling innhentes av helsepersonell i rammene av regulær utredning/behandling som poliklinisk konsultasjon.

### Oppfølging (besvares av pasient 12 måneder etter siste konsultasjon):

* PGIC – endring i funksjon, symptombelastning og livskvalitet
* EQ-5D
* Din erfaring – spørsmål om utbytte av behandling og om pasienten vil anbefale tilbudet til familie og venner